Johanne Schmidt-Nielsen (EL), 2010-10-26:
Venstres ordfører sagde i sine kommentarer til SF's hr. Karsten Hønge, at Venstres ordfører havde valgt at koncentrere sig om det konkrete forslag frem for at komme med en tale om alt det gode, som den borgerlige regering har gjort på ungdomsuddannelsesområdet.
Vi, der sidder bagest i salen, blev enige om, at det sandsynligvis også ville være blevet en meget, meget kort tale, der var kommet fra Venstres ordfører.
Jeg vil endnu en gang minde om, at andelen af unge, der gennemfører en ungdomsuddannelse, under det borgerlige flertal er faldet.
Det er en katastrofe, at man sidder passivt og tillader, at andelen af unge, der kommer igennem erhvervsskolerne, handelsskolerne og det almene gymnasium, falder.
Mangelen på praktikpladser er en af de absolut største udfordringer, vi står med.
Og det er jo ulykkeligt, at et ungt menneske, der ønsker at uddanne sig, ikke får lov til det.
Det er både af hensyn til den enkelte og bestemt også af hensyn til vores samlede økonomi, for der er som bekendt ikke noget der tyder på, at vi i fremtiden får flere ufaglærte arbejdspladser.
Derfor er det også et udmærket forslag, vi behandler i dag.
Det er et forslag, der indeholder nogle gode initiativer, der forhåbentlig vil betyde flere praktikpladser.
Vi synes også, at finansieringen er fin.
Jeg synes absolut, at det er rimeligt, at virksomheder, der ikke løfter et uddannelsesansvar, bidrager noget mere.
Det er jo nogle virksomheder, som meget gerne tager imod den færdiguddannede arbejdskraft, når den kommer ud på den anden side, og med det her forslag motiverer man altså de her virksomheder til at løfte et større uddannelsesansvar.
Jeg vil samtidig lige sige, at jeg jo synes, at vi godt kunne have fået høringssvarene i lidt bedre tid end i går, og særlig kunne jeg godt tænke mig at vide lidt mere om, hvorvidt det her overhovedet virker.
Vi stemmer for det, og vi har på fornemmelsen, at det virker, men vi ved jo ikke helt, om det virker.
Det tror jeg heller ikke at regeringen gør.
Det kunne være fornuftigt at få lidt mere viden på det område.
Jeg vil så sige, at selv om det her er udmærket, er det jo ikke nok.
Det undrer mig meget, at regeringen ikke er villig til at sige, at når det offentlige køber ydelser af private virksomheder, skal man selvfølgelig sige til de private virksomheder, at de skal tage et uddannelsesansvar på sig.
Det vil sige, at vi selvfølgelig forventer, at alle private virksomheder, der samarbejdes med, tager praktikanter og løfter en del af uddannelsesansvaret.
Det undrer mig meget, at man ikke er villig til at tage det initiativ.
Derudover er der i den grad brug for, at vi får hævet kvaliteten i skolepraktikken.
Hvis vi skal have en reel uddannelsesgaranti – og det er det, vi har behov for – så man ved, når man starter på en uddannelse, at man også har mulighed for at gøre den færdig, er det forslag, der ligger her, ikke nok.
Jeg synes faktisk, at det er pinligt, at regeringen ikke gør mere.
Når regeringen har haft magten siden 2001 og har set, at vi går den forkerte vej, at der er færre unge, der uddanner sig, er det pinligt, at regeringen ikke kan levere mere end det, der ligger her.
Men vi stemmer for, fordi det er et lille skridt i den rigtige retning.